**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL valstybinės ŽEMĖS PATIKĖTINIO SUTIKIMO DĖL TERITORIJŲ, KURIOSE TAIKOMOS SPECIALIOSIOS ŽEMĖS NAUDOJIMO SĄLYGOS, IŠDAVIMO TVARKOS APRAŠo PATVIRTINIMO**

2024 m. gruodžio 6 d. Nr. T10-249

Skuodas

**1. Parengto sprendimo projekto tikslas ir uždaviniai.**

Nuo 2024 m. sausio 1 d. įsigaliojo Lietuvos Respublikos žemės įstatymo (toliau – Žemės įstatymas) ir kitų susijusių teisės aktų, reglamentuojančių savivaldybėms perduodamas funkcijas valstybinės žemės valdymo ir naudojimo srityje, redakcijos. Pagal įsigaliojusių teisės aktų naujas redakcijas (nuostatas) savivaldybėms perduotose savivaldybių miestų ir miestelių teritorijose esančios valstybinės žemės patikėtinio funkcijos.

Lietuvos Respublikos specialiųjų žemės naudojimo sąlygų įstatymo 7 straipsnio 5 dalyje

nurodyta, kad šio straipsnio 1 dalyje nurodytas valstybinės žemės patikėtinio sutikimas duodamas šio valstybinės žemės patikėtinio nustatyta tvarka. Šiuo sprendimo projektu teikiamas tvirtinti Valstybinės žemės patikėtinio sutikimo dėl teritorijų, kuriose taikomos specialiosios žemės naudojimo sąlygos, išdavimo tvarkos aprašas, kuris nustato valstybinės žemės patikėtinio – Skuodo rajono savivaldybės – sutikimo nustatyti Lietuvos Respublikos specialiųjų žemės naudojimo sąlygų įstatyme nurodytas teritorijas, kuriose taikomos specialiosios žemės naudojimo sąlygos, patikėjimo teise valdomame valstybinės žemės sklype ar valstybinėje žemėje, kurioje nesuformuoti žemės sklypai, išdavimo tvarką.

Siekiant tinkamai vykdyti teisės aktų, reglamentuojančių savivaldybėms perduotas funkcijas valstybinės žemės valdymo ir naudojimo srityje, nuostatas, parengtas šis Skuodo rajono savivaldybės tarybos sprendimo projektas.

**2. Siūlomos teisinio reguliavimo nuostatos.**

**Lietuvos Respublikos vietos savivaldos įstatymas:**

15 straipsnio 2 dalies 20 punkte apibrėžiama išimtinė savivaldybės tarybos kompetencija priimant sprendimus dėl savivaldybei patikėjimo teise perduotos valstybinės žemės valdymo, naudojimo ir disponavimo ja, išskyrus šio įstatymo 27 straipsnio 2 dalies 29 punkte nurodytus sutikimus ir sprendimus, ir sprendimų dėl sutikimo perimti kitą valstybės turtą savivaldybės nuosavybėn priėmimas.

4 dalyje nurodyta, kad, jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

27 straipsnio 2 dalies 29 punkte nurodyta, kad savivaldybės meras išduoda sutikimą dėl teritorijų, kuriose taikomos specialiosios žemės naudojimo sąlygos, nustatymo.

27 straipsnio 4 dalyje nurodyta, kad savivaldybės meras turi teisę įgalioti savivaldybės administracijos direktorių atlikti funkcijas, nurodytas 27 straipsnio 2 dalies 29 punkte.

**Lietuvos Respublikos žemės įstatymas:**

7 straipsnio 1 dalies 2 punkte nurodyta, kad valstybinės žemės patikėjimo teisės subjektai (patikėtiniai) yra savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Lietuvos Respublikos Vyriausybės nutarimu, išskyrus žemę, kuri šio ir kitų įstatymų nustatyta tvarka patikėjimo teise perduota kitiems subjektams, ir valstybinės žemės, perduotos savivaldybėms patikėjimo teise Lietuvos Respublikos Vyriausybės nustatyta tvarka šio straipsnio 2 dalyje nurodytoms reikmėms ar kitų įstatymų nustatytais atvejais ir sąlygomis šio straipsnio 3 dalyje nurodytoms reikmėms, taip pat valstybinės miško žemės sklypų, perduotų savivaldybėms patikėjimo teise Lietuvos Respublikos Vyriausybės nutarimais šio straipsnio 5 dalyje nustatyta tvarka ir sąlygomis.

**Lietuvos Respublikos Vyriausybės 2019 m. gruodžio 11 d. nutarimu Nr. 1248 „Dėl Lietuvos Respublikos specialiųjų žemės naudojimo sąlygų įstatymo įgyvendinimo“** patvirtinta Kompensacijos dėl specialiųjų žemės naudojimo sąlygų taikymo Lietuvos Respublikos specialiųjų žemės naudojimo sąlygų įstatyme nurodytose teritorijose, nustatytose tenkinant viešąjį interesą, apskaičiavimo ir išmokėjimo metodika, kuri nustato vienkartinės ir periodinės kompensacijos, išmokamos Lietuvos Respublikos specialiųjų žemės naudojimo sąlygų įstatyme nurodytiems asmenims ar institucijoms, apskaičiavimo ir išmokėjimo tvarką.

**3. Laukiami rezultatai**.

Pritarus sprendimo projektui, bus įgyvendinama žemės tvarkymo ir administravimo politika, sudarant sąlygas tenkinti asmenų poreikius. Savivaldybėje bus užtikrintas perduotos valstybinės funkcijos vykdymas.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.