**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „BENDRADARBYSTĖS ERDVĖS MOSĖDŽIO MIESTELYJE ĮKŪRIMAS“ RENGIMUI IR FINANSAVIMUI**

2024 m. gruodžio 10 d. Nr. T10-263

Skuodas

**1. Parengto sprendimo projekto tikslas ir uždaviniai.**

Projektą planuojama įgyvendinti pagal Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gaires, 2023–2029 metų Klaipėdos regiono funkcinės zonos strategiją. Projektas bus įgyvendinamas su Kretingos rajono savivaldybe. Įgyvendinant projektą planuojama Mosėdžio miestelyje, Kęstučio g. 20, esančiame prekybos paviljone sukurti bendradarbystės erdvę turizmo srities verslams, tautodailininkams. Tuo tikslu planuojama atlikti paviljono kapitalinį remontą – numatant esamo prekybos paviljono užsandarinimą – langų ir durų įstatymą, pamatų sienų, denginio, grindų apšiltinimą ir apdailą, vidaus apdailos darbus, patalpų šildymo įrengimą, sumontuojant oras-vanduo įrenginį, elektros apšvietimą, apsauginės ir gaisrinės signalizacijos tinklus, kompiuterinį tinklą, suprojektuojant baldus, jų išdėstymą, pastato viduje suprojektuojant sanitarinį mazgą Įrengtos patalpos bus naudojamos susirinkimams, mokymams, konsultacijoms, edukacijoms, naujų paslaugų išbandymui. Planuojama, kad po projekto įgyvendinimo įrengtoje bendradarbystės erdvėje dirbs konsultantas-koordinatorius, kurio darbo užmokestis bus apmokamas savivaldybių biudžeto lėšomis.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra sąlygų verslo ir turizmo plėtrai sudarymas ir šios veiklos skatinimas, prie kurios įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju reikalingas Tarybos sprendimas (įgaliojimas Savivaldybės administracijai) rengti ir finansuoti minėtą projektą Klaipėdos regiono plėtros plano ir kitų, projektų įgyvendinimą reglamentuojančių, teisės aktų nuostatomis.

**3.** **Laukiami rezultatai.**

Įgyvendinus projektą bus sukurta gamybinė bendradarbystės erdvė turizmo srities verslams, tautodailininkų susirinkimams, mokymams, konsultacijoms, edukacijoms organizuoti, naujoms teikiamoms paslaugoms išbandyti.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 160 000 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. Kita dalis, 15 proc. tinkamų, taip pat išlaidos, kurių nepadengia projektui skiriamo finansavimo lėšos, ir netinkamų finansuoti projekto išlaidų dalis, turės būti finansuota Skuodo rajono savivaldybės biudžeto lėšomis. Po projekto įgyvendinimo įrengtoje bendradarbystės erdvėje dirbs konsultantas-koordinatorius, kurio darbo užmokestis bus apmokamas savivaldybių biudžeto lėšomis.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valymo skyriaus vedėjas Vygintas Pitrėnas.

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.

Į posėdį kviesti vyriausiąją specialistę Oną Malūkienę.